KOMISJONI ARUANNE EUROOPA PARLAMENDILE JA NÕUKOGULE EAGFi kulude kohta Varajase hoiatamise süsteem nr 12/2013 /* COM/2014/019 final */





SISUKORD 1............ Sissejuhatus. 3 2............ EAGFi sihtotstarbeline tulu. 3 3............ Märkused EAGFi 2013. aasta eelarve esialgse täitmise kohta. 4 4............ EAGFi sihtotstarbelise tulu rakendamine. 6 5............ Järeldused. 6 1. lisa: || EAGFi assigneeringute esialgne kasutamine kuni 31.12.2013 1. Sissejuhatus EAGFi 2013. aasta eelarve esialgne täitmine on esitatud lisatud tabelis ja selle eeldatav maht on 45 295,5 miljonit eurot. See summa kajastab peamiselt koostöös liikmesriikidega toimuva eelarve täitmise raames kantud EAGFi kulusid, mis liikmesriigid on deklareerinud ajavahemikul 16. oktoobrist 2012 kuni 15. oktoobrini 2013, ning hõlmab summasid, mida on korrigeeritud EAGFi raamatupidamisarvestuse kontrollimise ja heakskiitmise ning asjaomase eelarveaasta igakuiste hüvitiste vähendamiste tulemusel. Samuti sisaldab see hinnangulisi otsekulusid, mis on ligikaudu 27,1 miljonit eurot ja mida eeldatavalt tehakse veel kuni 31. detsembrini 2013. 2. EAGFi sihtotstarbeline tulu Vastavalt nõukogu määruse (EÜ) nr 1290/2005 (ühise põllumajanduspoliitika rahastamise kohta) artiklile 34 käsitatakse EAGFi kulude rahastamiseks määratud sihtotstarbelise tuluna vastavuse kontrolli otsuste kohastest finantskorrigeerimistest ja eeskirjade eiramisest tulenevat ning piimamaksust laekuvat tulu. Nimetatud artikli kohaselt võib sihtotstarbelist tulu kasutada EAGFi kulude rahastamiseks. Kui osa sellest tulust jääb kasutamata, kantakse see automaatselt üle järgmisse eelarveaastasse[1]. Nagu eelmistes varajase hoiatamise süsteemi aruannetes juba märgiti, oli 2013. aastal kasutada olevate sihtotstarbeliste tulude kogusumma komisjoni esialgse hinnangu kohaselt 1 533 miljonit eurot. Täpsemalt: – 2013. eelarveaasta jooksul eeldatavasti laekuva sihtotstarbelise tulu suuruseks hinnati 628 miljonit eurot. Vastavuse kontrolli kohaste korrektsioonide ja eeskirjade eiramisega seoses laekuva tulu suuruseks hinnati vastavalt 389 miljonit eurot ja 161 miljonit eurot. Piimamaksust laekuva tulu suuruseks hinnati 78 miljonit eurot; – 2012. eelarveaastast 2013. eelarveaastasse eeldatavasti ülekantava sihtotstarbelise tulu suuruseks hinnati 905 miljonit eurot. Komisjon eraldas 2013. aasta eelarves esialgselt prognoositud 1 533 miljoni euro suuruse sihtotstarbelise tulu kahele kavale. Täpsemalt: – 500 miljonit eurot eraldati puu- ja köögiviljasektori tootjaorganisatsioonide rakendusfondidele ning – 1 033 miljonit eurot ühtse otsemaksete kava jaoks. Nende kahe kava jaoks kiitsid eelarvepädevad institutsioonid komisjoni ettepaneku alusel heaks vastavalt 267 miljoni euro ja 30 635 miljoni euro suurused assigneeringud. Eespool nimetatud heakskiidetud assigneeringute ja sihtotstarbelise tulu summa on vastavuses assigneeringute hinnangulise koguvajadusega, mis puu- ja köögiviljasektori tootjaorganisatsioonide rakendusfondide puhul on 767 miljonit eurot ja ühtse otsemaksete kava puhul 31 668 miljonit eurot. 1. lisas, mis kajastab 2013. aasta eelarve esialgset täitmist, on puu- ja köögiviljasektori ning tootmiskohustusega sidumata otsetoetuste sektori eelarveassigneeringute real ära toodud eelnimetatud kahe kavaga seotud heakskiidetud assigneeringud, mille suurus, arvestamata eelnimetatud sihtotstarbelist tulu, on vastavalt 611 miljonit eurot ja 38 076 miljonit eurot. Pärast neile sektoritele eraldatud sihtotstarbelise tulu lisamist suureneb 2013. aasta eelarves prognoositavate assigneeringute kogusumma puu- ja köögiviljasektori puhul 1 111 miljoni euroni ning tootmiskohustusega sidumata otsetoetuste puhul 39 109 miljoni euroni. 3. Märkused EAGFi 2013. aasta eelarve esialgse täitmise kohta 2013. aasta eelarve esialgse täitmise määr on esitatud 1. lisas. Allpool on esitatud lühikommentaar konkreetsete eelarveartiklite kohta, mille puhul tegelikud kulud ja 2013. aasta eelarvesse lisatud vastavad assigneeringud erinevad kõige suuremal määral. 3.1. Turumeetmed Assigneeringute kasutamine sekkumisteks põllumajandusturgudel ületas heakskiidetud eelarveassigneeringute taseme 421,5 miljoni euro võrra, kuid oli 78,5 miljoni euro võrra väiksem, kui võtta arvesse käesoleva peatüki jaoks sihtotstarbelise tuluna ettenähtud 500 miljonit eurot. See erinevus on eelkõige puu- ja köögivilja-, veini- ning sea- ja kodulinnulihasektoris eelarve täitmise suundumuste tulemus. 3.1.1. Toiduabiprogrammid (–8,6 miljonit eurot) Ühel liikmesriigil esines eelarveaasta lõpu poole eelarve täitmisel raskusi, mis põhjustas 2013. aasta eelarves toiduabiprogrammideks ettenähtud assigneeringute mõningase alakasutuse. 2013 on viimane aasta selliste programmide rakendamiseks EAGFi raames. 3.1.2. Puu- ja köögivili (+527,1 miljonit eurot võrreldes heakskiidetud assigneeringutega) Märkimisväärne ülekasutamine tuleneb kõnealuse sektori kulude võrdlusest 2013. aasta heakskiidetud assigneeringutega, mis ei hõlma kõnealuse sektori jaoks eraldatud sihtotstarbelist tulu. Kui lisatakse sellele sektorile eraldatud tulu 500 miljonit eurot (vt lisas oleva tabeli all joonealune märkus *), siis suureneb kasutada olevate assigneeringute kogusumma 1 111 miljoni euroni ning ilmneks mõningane ületäitmine 27,1 miljonit eurot. Kõnealune ületäitmine on selle sektori assigneeringutest rahastatud kavade eelarve aluseks olevate täitmisviiside netotulem. Liikmesriikide kulud, mis on seotud tootjaorganisatsioonide rakendusfondide ja koolidele puuvilja jagamise kavaga, on väiksemad, kui eelarve koostamisel prognoositi. Lisaks sellele on liikmesriikide tootjarühmade eeltunnustamisega seotud kulud märgatavalt suuremad kui selle kava jaoks 2013. aasta eelarves kasutatavad assigneeringud. Kõnealuse sektori kasutada olevaid assigneeringuid ületavad kulud kaetakse selle sektori sihtotstarbelisest tulust ning muudest eelarvepunktidest ümberpaigutamise teel. 3.1.3. Viinamarjakasvatussaadused (–27,4 miljonit eurot) Alakasutamine on tingitud liikmesriikide pisut väiksematest kuludest seoses teatavate liikmesriikide riiklike toetusprogrammide (võrreldes nende eelarve vastava ülemmääraga) ja käesoleva eelarveartikli kohaselt rahastatud väljajuurimiskavaga. 3.1.4. Piim ja piimatooted (–12,9 miljonit eurot) Alakasutamine on tingitud liikmesriikide väiksematest kuludest seoses või eraladustusabiga ja koolipiimakavaga, võrreldes eelarves prognoositud kuludega. 3.1.5. Sealiha, munad ja kodulinnuliha, mesindus ja muud loomakasvatussaadused (–33,5 miljonit eurot) Alakasutamine on tingitud eksporditud kodulinnuliha toetustega seoses kantud väiksematest kuludest pärast seda, kui eksporditoetuste taset 2012. aasta oktoobris ja 2013. aasta veebruaris vähendati ning 2013. aasta juulis neile lõpuks nullmäär kehtestati. 3.2. Otsetoetused Assigneeringute kasutamine otsetoetusteks ületas heakskiidetud eelarveassigneeringute taseme 728,5 miljoni euro võrra, kuid oli 304,5 miljoni euro võrra väiksem, kui võtta arvesse käesoleva peatüki jaoks sihtotstarbelise tuluna ettenähtud 1 033 miljonit eurot. Erinevus tuleneb eelkõige tootmiskohustusega sidumata otsetoetuste sektorist. 3.2.1. Tootmiskohustusega sidumata otsetoetused (+768 miljonit eurot võrreldes heakskiidetud assigneeringutega) Ülekasutamine tuleneb tootmiskohustusega sidumata otsetoetuse kulude võrdlusest 2013. aasta heakskiidetud assigneeringutega, mis ei hõlma kõnealuse sektori jaoks eraldatud sihtotstarbelist tulu. Kui lisatakse sellele sektorile eraldatud tulu 1 033 miljonit eurot (vt lisas oleva tabeli all joonealune märkus *), siis suureneb kasutada olevate assigneeringute kogusumma 39 109 miljoni euroni ning kõnealune ületäitmine muutub –265 miljoni euro suuruseks alatäitmiseks. See vähene alakasutamine on eelkõige tingitud oodatust väiksematest kuludest, mida liikmesriigid on kandnud seoses ühtse otsemaksete kavaga. Teisalt on liikmesriigid veidi ülekasutanud assigneeringuid, mis on eelarves prognoositud ühtse pindalatoetuse kava jaoks; see toob endaga kaasa tootmiskohustusega sidumata toetuste alakasutamise 99,3 %. 3.2.2. Muud otsetoetused (–38,6 miljonit eurot) Alakasutamine on eelkõige tingitud veidi väiksematest kuludest seoses nõukogu määruse (EÜ) nr 73/2009 artikli 68 kohaste tootmisega seotud eritoetusmeetmetega ning märkimisväärsetest korrektsioonidest, millest mõned liikmesriigid on teatavate kavade puhul teatanud. Teisalt ületati pärast seda, kui võeti vastu nõukogu määrus (EL) nr 228/2013, millega lubati 2013. eelarveaastal maksta ühekordset toetust banaanitootjatele, POSEI otsetoetuste jaoks määratud eelarvet. 3.3. Põllumajanduskulude audit 3.3.1. Eelmiste aastate raamatupidamisarvestuste kontrollimine ja heakskiitmine (+206 miljonit eurot) Komisjon tegi oma 2013. aasta kirjalikus muutmisettepanekus ettepaneku teha korrektsioone mahus –56 miljonit eurot. Kuna selliseid korrektsioone ei ole võimalik ette näha, siis lähtus komisjon eelmiste aastate keskmisest eelarve täitmise määrast. Novembris esitatud uues eelarveprojektis suurendati summat pärast esimese lepitusmenetluse ebaõnnestumist –100 miljoni euroni. Lõpuks, pärast 5. detsembri 2012. aasta lepituskohtumist võtsid eelarvepädevad institutsioonid vastu 2013. aasta eelarve, milles määrati korrektsioonide lõplikuks summaks –200 miljonit eurot. Komisjoni poolt 2013. aastal tehtud vastavuskontrolli otsuste põhjal tehti liikmesriikide kasuks positiivseid korrektsioone ligikaudu 6 miljoni euro ulatuses. 2013. aasta novembris esitati põllumajandusfondide komiteele täiendavad korrektsioonid mahus ligikaudu –2,5 miljonit eurot lähtuvalt sellest, et liikmesriigid ei pidanud maksetähtaegadest kinni. See otsus ei kajastu 1. lisas esitatud esialgse kasutamise summades. Seega on komisjoni kavandatud netokorrektsioonide üldmaht 3,5 miljonit eurot, mitte 6 miljonit eurot, nagu on märgitud 1. lisas esitatud tabelis. Komisjon on lisanud nimetatud netokorrektsioonid eelarvepädevate institutsioonide vastuvõetud –200 miljoni euro suurusele summale, mis on 2013. aasta eelarves määratud eelmiste aastate raamatupidamisarvestuse kontrollimiseks ja heakskiitmiseks, ja teinud ettepaneku peatükkidevaheliseks ümberpaigutamiseks summas 203,5 miljonit eurot, et sulgeda see eelarvepunkt 2013. aastal. 4. EAGFi sihtotstarbelise tulu rakendamine 1. lisas esitatud tabelis on näidatud, et lõpuks kasutatava sihtotstarbelise tulu kogusumma 2013. aastal oli 2 074,6 miljonit eurot. See oli 541,6 miljoni euro võrra suurem kui algselt prognoositud summa 1 533 miljonit eurot. See lahknevus on osaliselt tingitud asjaolust, et 2012. aastast 2013. aastasse ülekantud 1 245,6 miljoni euro suurune sihtotstarbeline tulu ületas eelarves esialgselt prognoositud 905 miljoni euro suurust tulu 340,6 miljoni euro võrra. Kõnealune summa hõlmas suhkruvaldkonna ajutise ümberkorraldusfondi jääksummat 755 miljonit eurot pärast kõnealuse fondi kõigi tasumisele kuuluvate maksete tegemist. Tuleks märkida, et 2012. aastast 2013. aastasse ülekantud sihtotstarbeline tulu on täielikult ära kasutatud 2013. eelarveaasta EAGFi kulude rahastamiseks. Lisaks sellele oli 2013. aastal kogunenud sihtotstarbeline tulu 828,9 miljonit eurot, võrreldes eelarves ettenähtud 628 miljoni euro suuruse summaga. Selle põhjuseks on peamiselt asjaolu, et komisjon võttis 2013. aastal vastu täiendava vastavuse kontrolli otsuse. Hiljuti kogunenud sihtotstarbeline tulu, mida ei kasutata 2013. aastal, kantakse üle EAGFi 2014. eelarvesse, et katta tekkivaid kulusid asjaomasel aastal. 5. Järeldused EAGFi 2013. aasta eelarve esialgsed kulud, sealhulgas hinnangulised otsekulud kuni 31. detsembrini 2013, ületasid heakskiidetud assigneeringuid 1 339 miljoni euro võrra; puudujääk kaetakse saadaoleva 2 074,6 miljoni euro suuruse sihtotstarbelise tulu arvelt. Siiski on vaja veel teha mõned aasta lõpu korrigeerimised ja assigneeringute ülekandmised. Võttes arvesse kõnealuseid kohandusi ning 2013. aasta eelarve eespool nimetatud rahastamisvajadusi, on ülejäänud osa sihtotstarbelisest tulust, mis kantakse üle EAGFi 2014. aasta eelarvesse, hinnanguliselt ligikaudu 700 miljonit eurot. Tuleks märkida, et hinnanguliselt 615 miljoni euro suurust sihtotstarbelist tulu on kirjalikus muutmisettepanekus nr 2/2014 juba arvesse võetud. [1] Euroopa Parlamendi ja nõukogu määruse (EL, Euratom) nr 966/2012 (mis käsitleb Euroopa Liidu üldeelarve suhtes kohaldatavaid finantseeskirju) artikli 14 kohaselt kantakse sihtotstarbeline sisetulu üle ainult järgmisse eelarveaastasse. Et tagada eelarve mõistlik haldamine, kasutatakse kõnealust sihtotstarbelist tulu üldjuhul enne asjaomase eelarveartikli heakskiidetud assigneeringuid.